রুয়ান কালপেগে
রুয়ান সেনানি কালপেগে (সিংহলি: රුවන් කල්පගේ; জন্ম: ১৯ ফেব্রুয়ারি, ১৯৭০) ক্যান্ডিতে জন্মগ্রহণকারী শ্রীলঙ্কার সাবেক ক্রিকেটার। শ্রীলঙ্কা জাতীয় ক্রিকেট দলের হয়ে টেস্ট ও একদিনের আন্তর্জাতিকে অল-রাউন্ডার হিসেবে অংশ নিয়েছেন। বামহাতি ব্যাটসম্যান রুয়ান কালপেগে ডানহাতে অফ-ব্রেক বোলিংয়েও পারদর্শী ছিলেন। ক্যান্ডির সেন্ট অ্যান্থনি’জ কলেজে অধ্যয়নকালীন সময়ে ১৯৮৯ সালে কলেজের ক্রিকেট দলে খেলেছেন। এছাড়াও, ব্লুমফিল্ড ক্রিকেট ও অ্যাথলেটিক ক্লাব, নন্দেস্ক্রিপ্টস ক্রিকেট ক্লাব, তামিল ইউনিয়ন ক্রিকেট ও অ্যাথলেটিক ক্লাবে খেলেছেন তিনি।